16 Ho sa tsotellehe hore na sesosa ke sefe, u ka thusa ngoana oa hao hore a utloisise motso oa lipelaelo tsa hae. U ka etsa seo joang? Tsela e ’ngoe eo batsoali ba bangata ba fumaneng e atleha ke ea ho botsa mora kapa morali oa bona lipotso tse latelang: “U ikutloa joang ka ho ba Mokreste? Ho u tsoela molemo joang? U lahleheloa ke eng? Na u bona eka lintho tse u lahlehelang ke tsa bohlokoa ho feta melemo e mengata eo u e fumanang hona joale le eo re e tšepisoang nakong e tlang? Ke hobane’ng ha u nahana joalo?” Ke ’nete hore u lokela ho mo botsa lipotso tsena ka mantsoe a hao le hona ka tsela e mosa e bontšang hore u ua mo tsotella, eseng ka tsela e tla etsa hore a utloe eka u mo hloma lipotso. Mohlomong le ka ’na la tšohla Mareka 10:29, 30. Bacha ba bang ba ka ’na ba khetha ho ngola maikutlo a bona fatše—ba bontše lintho tse ba lahlehelang ka ho ba Bakreste le melemo eo ba e fumanang. Ha ba bona seo ba se ngotseng ba ka ’na ba lemoha hore na bothata bo hokae ’me seo sa ba thusa hore ba batle tharollo. Kaha re lokela ho ithuta buka ea Seo Bibele e se Rutang le ea “Lerato la Molimo” le batho ba thahasellang, ho hlakile hore re lokela ho etsa se tšoanang le ka bana ba rōna! Na ke seo u se etsang?